Delheim vier 80 met versnit vir 'Spatz' | Netwerk24
Delheim vier 80 met versnit vir 'Spatz'
21 Oktober 2019 06:01
Vera Sperling aan die woord by Delheim se 80ste bestaansjaarvieringe.
Die Delheim-wynlandgoed het ter herdenking van sy 80ste bestaansjaar vandeesweek 'n eenmalige, eksklusiewe Kaapse versnit vrygestel, wat die lewe van wyle Spatz Sperling herdenk.
Die wyn, Iconoclast, kom van die 2012-oesjaar. Dit huldig die Suid-Afrikaanse wynpionier en sy vreeslose uitdaging van konvensionele wyshede.
Spatz se oom, Hans Hoheisen, en tannie, Del, het Delheim in 1939 gekoop.
Iconoclast is 'n versnit van vier kultivars, maar nie 'n tipiese Kaapse versnit, wat tradisioneel Suid-Afrikaanse pinotage as die hoof-kultivar gebruik, nie. Dit is shiraz-gedrewe, 'n klein aweregsheid wat Spatz sou laat glimlag – nie net omdat dit stroom-op is nie, maar ook omdat shiraz sy gunsteling was.
Die versnit word afgerond met pinotage, cabernet sauvignon en petit verdot.
Spatz is in Oktober 2017 in die ouderdom van 87 oorlede. Hy het konvensionele gebruike en oortuigings uitgedaag en het 'n baanbreker in die Suid-Afrikaanse wynbedryf geword, ten spyte van vele hindernisse.
Die wynbedryf se hoogste erkenning van sy uitmuntende bydrae was in 2009 toe die 350 Celebration Scroll in die jaar wat Suid-Afrika 350 jaar van wynmaak gevier het, aan hom oorhandig is.
Iconoclast is 'n weer­spieëling van Spatz. Afgelei van die Griekse woord eikon, wat "voorkoms" of "beeld" beteken, en klastes, wat "breker" of "storm" beteken, beskryf iconoclast individue – ongekunstelde individualiste en groot denkers.
Selfs die kenteken se inspirasie kom van Spatz, want hy is nooit sonder sy hoed en sy Jack Russell, Nelson, gesien nie.VLees meer oor Delheim se 80ste gedenkvieringe aanstaande week in Eikestadnuus en die volledige berig by www.wynsa.co.za